**Vzrejni pravilnik SKT**

**1. člen**

Pravilnik dopolnjuje Pravilnik o strokovnem delu KZS in Pravilnik FCI o vzreji pasemskih psov.

Vzrejni pravilnik Slovenskega kluba za terierje (v nadaljevanju SKT) določa predvsem posebne zahteve za vzrejo terierjev – III. FCI skupina, razen za terierje, kateri imajo po FCI zahtevan lovski izpit in so v lovskih rokah, sicer pa veljajo splošna določila obeh omenjenih pravilnikov.

**2. člen**

Za vzrejo terierjev v Sloveniji je pristojna Vzrejna komisija – strokovni svet (v nadaljevanju VK) pasemske organizacije, registrirane kot Slovenski klub za terierje.

**3. člen**

Vzrejni pravilnik temelji na določilih:

* Pravilnika o strokovnem delu KZS
* Statuta SKT

Za vprašanja, ki jih ne opredeljuje ta pravilnik, veljajo določila pravilnika o strokovnem delu KZS in pravilniki FCI s področja vzreje.

**4. člen**

Vzreditelj v SKT je lahko član, ki priznava ta vzrejni pravilnik, vzrejna pravilnika KZS in FCI ter se po njih ravna. K temu sodi tudi poznavanje pasme in njenih posebnosti, pravilna oskrba in prehrana psov.

Oskrba psa: v primeru, da pes ne živi v stanovanju/hiši mu je potrebno omogočiti svetel, suh, zaveten, zračen, ogrevan prostor.

Potrebno je, da ima pes vsakodnevni stik ljudmi/gospodarjem. Obvezna je tudi skrb za potrebno higieno.

Prehrana psa: pravilna prehrana v zadovoljivi količini in kvaliteti.

**5. člen**

Vzrejna komisija za terierje:

* Vodi vzrejo v skladu s standardom pasme (ki po potrebi pristojnim organom predlaga njegovo spremembo)**.**
* Organizira vzrejne preglede in ocenjevanja zunanjosti**.**
* Skrbi za strokovno izobraževanje sodniških pripravnikov in vzrediteljev**.**
* VK ima pravico do preverjanja zadovoljivosti pogojev vzreje. Osnovni zahtevi sta: pravilna oskrba legla in stik z ljudmi. Za preveritev stanja se lahko pooblasti vzrejnega referenta SKT ali tetovirnega referenta, izjemoma tudi s pooblastilom pristojnega veterinarskega inšpektorja.
* Vzrejna komisija, kot strokovno telo kluba, je na razpolago vzrediteljem glede vseh vprašanj v zvezi z vzrejo in sicer na ozemlju celotne države.
* Vzrejni pregledi, srečanja vzrediteljev, klubska srečanja, predavanja in informacije sodijo k osnovam svetovanja.
* Od vzrediteljev pričakujemo upoštevanje nasvetov, priporočil in opozoril VK.
* Vzreditelj naj zbira tudi informacije glede ocen zunanjosti, razstav psov, se udeležuje predavanj in študira literaturo o pasmi, ki jo vzreja, da bi na ta način pripomogel k boljši kvaliteti vzreje.

**6. člen**

Vzrejna komisija organizira dva (2) vzrejna pregleda v tekočem letu, po potrebi tudi več.

Obvestilo za vzrejni pregled (v nadaljevanju VP) je objavljeno na internetni spletni strani kluba, med klubskimi obvestili, na spletni strani KZS, nove lastnike terierjev pa se lahko obvesti tudi pismeno, najmanj 30 dni pred prireditvijo.

Na vzrejnem pregledu VK pripravi tudi telesno ocenjevanje.

**7. člen**

Za udeležbo na vzrejnem pregledu se morajo udeleženci predhodno prijaviti z izpolnjenim vzrejnim listom, obojestransko kopijo rodovnika, fotokopijo telesnih ocen in morebitnimi veterinarskimi potrdili oz. izvidi.

Na vzrejni pregled mora lastnik psa/psice prinesti original rodovnik.

**8. člen**

Na vzrejnem pregledu se oceni:

* značaj (primerno obnašanje psa/psice);
* splošni vtis ‒ zunanjost kot celota z merjenjem telesa oz. tehtanjem ter veterinarska potrdila;
* telesna in psihična sposobnost za vzrejo;
* skladnost eksternih lastnosti psa s standardom;
* urejenost psa v skladu s standardom.

Lastnik oz. vodnik mora psa obvladati. Psa mora biti mogoče oceniti, kar pomeni, da pes dovolj mirno stoji ob telesnem pregledu, dopustiti mora tudi pregled zobovja in spolovila ter se pokazati v gibanju (kas). Pes mora biti predstavljen na primernem povodcu in ovratnici. Urejen mora biti pasemsko tipično.

**9. člen**

Najmanjša starost psa/psice za udeležbo na VP je 9 mesecev.

Psa/psico, ki se zaradi opravičenega razloga vzrejnega pregleda ne more udeležiti, lahko na lastnikovo pisno prošnjo (tudi e-pošta) vzrejna komisija izredno telesno oceni in vzrejno pregleda. Stroške izredne ocene in izrednega pregleda, ki ga opravita najmanj dva člana VK, nosi lastnik psa po ceniku KZS (<http://www.kinoloska.si/wp-content/uploads/2018/03/Cenik-1.3.2018.pdf>).

**10. člen**

Vzrejnega pregleda se lahko udeležijo psi/psice s telesno oceno najmanj db (3). Le-to lahko pridobijo na ocenjevanju zunanjosti v Sloveniji ali na specialni razstavi, ki jo organizira SKT, ali pa predložijo dve oceni z razstav v Sloveniji.

Slikanje kolkov je obvezno za ameriške staffordshirske terierje in priporočljivo za airedalske terierje.

Za bulterierje, staffordshirske bulterierje in Parson Russel terierje je priporočljivo za pristop k vzrejnemu pregledu opraviti test sluha, predvsem pri pretežno belih psih (več kot 50% beline).

Tudi za ostale pasme je zaželeno, da imajo pregledane kolke, pogačice, oči, sluh, …

**11. člen**

Na vzrejnem pregledu morajo sodelovati najmanj trije člani VK (izjemoma 2). Odločitev VK na VP je dokončna. Zoper odločitve VK ni pritožbe, razen, če so kršena pravila tega pravilnika in Pravilnika o strokovnem delu KZS. Pritožba se poda v pismeni obliki, pred zaključkom vzrejnega pregleda. Dokončno rešitev mora dati VK v 30 dneh od vzrejnega pregleda in je dokončna.

**12. člen**

Vzrejno dovoljenje (v nadaljevanju VD) velja za pse in psice dve leti od datuma VP. Psi in psice, ki so opravili vzrejni pregled z oceno OPR, lahko pridobijo trajno vzrejno dovoljenje po drugi privedbi na vzrejni pregled. Psi in psice, ki so ob prvem vzrejnem pregledu stari najmanj 4 leta, lahko pridobijo trajno vzrejno dovoljenje brez druge privedbe na vzrejni pregled.

Vzrejno dovoljenje preneha:

* če se ne podaljša;
* če se kršijo pravila tega pravilnika;
* če se ga na osnovi določil pravilnika odvzame.

Če pes/psica na dan vzrejnega pregleda nima vseh zahtevanih dokumentov, oz. še ni dovolj star/-a (izvid kolkov, komolcev), VK izda vzrejno dovoljenje, ko lastnik dostavi vse potrebne dokumente v roku 20 dni, oz. je izpolnjena zahtevana starost, v nasprotnem primeru vzrejno dovoljenje ne velja.

**13. člen**

Pari se lahko samo zdrave, značajsko odgovarjajoče pse/psice, ki imajo vzrejno dovoljenje pri kinološki zvezi oz. klubu, ki je član FCI, in izpolnjuje vse pogoje, ki jih zahteva vzrejni pravilnik SKT.

Psi netipičnega značaja glede na standard (izrazito agresivni, plašni) se iz vzreje izločijo, ne glede na oceno zunanjosti oz. predhodno pridobljeno vzrejno dovoljenje.

Vzrejna vrednost psa/psice se oceni z OPRAVIL (OPR), POGOJNO OPRAVIL (POG) in VZREJNA PREPOVED.

Pogojno vzrejno oceno dobi pes/psica, ki odgovarja pasemskemu standardu, ima brezhiben karakter, ima pa dedne napake. Pogojna vzrejna ocena se podeli za en skok oz. leglo.

Pes/psica, ki je dobil/-a pogojno vzrejno oceno, lahko ponovno pride na VP po enem leglu. Pripeljati mora najmanj tri mladiče iz tega legla s seboj na telesno ocenitev.

**14. člen**

Vzrejno prepoved dobijo psi/psice, če so na vzrejnem pregledu ugotovljene naslednje napake:

* nepopolno spolovilo;
* večja podsekavost ali predsekavost;
* odstopanje od višine več kot 2 cm pod ali nad standardom (oz. procentualni odklon), oz. teže za več kot 25 % pod ali nad standardom;
* izrazita plahost ali popadljivost;
* znani prenašalci prirojenih hib;
* druge prirojene hibe, ki jih pasemski standard omenja kot izločitvene;
* kolčna displazija D ali slabše.

**15. člen**

Pse se v vzreji lahko uporabi od starosti 12 mesecev dalje, psice pa od starosti 18 mesecev dalje, razen za toy in nizkonoge terierje od 15 mesecev dalje. Najvišja starost psice za prvo paritev je 6 let. VK izjemoma dovoli odstopanja.

Psice parimo do dopolnjenega 8. leta starosti, pse pa dokler imajo normalen spolni nagon in ustrezno kondicijo.

Psica ima lahko praviloma eno leglo v koledarskem letu in ob upoštevanju Zakona o zaščiti živali. V leglu se ji dovoli obdržati vse zdrave in tipične mladiče. Izjeme po predhodni pismeni prošnji obravnava in potrdi VK SKT, ki določi tudi pogoje.

**16. člen**

Vzreditelj je oseba, ki je lastnik psice v času kotitve.

Najem oz. posojanje psice za vzrejo je mogoče le z vednostjo VK in le ob posebni kontroli. Predpogoj za pridobitev vzrejnega dovoljenja je vpis psice v SLR, poleg tega pa mora psica odgovarjati tudi zahtevam vzreje SKT.

**17. člen**

Čipiranje mladičev se opravi med 7. in 8. tednom starosti mladičev. Tetoviranje opravi vzrejno-tetovirni referent z licenco KZS. Tetoviranje mladičev ni obvezno.

**18. člen**

Vzreditelj lahko pari psico le z ustreznim plemenjakom, ki si ga lahko izbere sam. Psi/psice z vzrejno oceno POG se lahko parijo s psico/psom, ki ima vzrejno oceno OPR. Takšno kombinacijo mora pred paritvijo odobriti VK.

Pri paritvah v tujini mora plemenjak ustrezati pogojem za vzrejo v državi, kjer živi, oz. imeti njihovo vzrejno dovoljenje ter predložiti dokumente, ki jih zahteva Kinološka zveza Slovenije (referenčna povezava [www.kinološka.si](http://www.kinološka.si)).

Lastnika para za paritev predvidenih psov sta se dolžna pred paritvijo prepričati, ali so izpolnjeni vsi predpisani administrativni pogoji v zvezi s paritvijo.

Praviloma se smejo pariti psi/psice, ki niso v sorodu vključno do tretje generacije.

Parjenje v sorodstveni zvezi lahko odobri VK na prošnjo vzreditelja, v kateri mora biti navedeno, s kakšnim namenom in kaj pričakujemo v takšni kombinaciji.

Vzreditelj mora prijaviti paritev v predvidenem roku in na predpisanem obrazcu (PRIJAVA PARITVE) dostaviti KZS.

Priporočljivo je, da se glede skočnine dogovorita lastnika psa in psice pred paritvijo pisno ter tudi o ponovitvi event. neuspele paritve v primeru, da se skočnina plača neposredno ob paritvi.

Vzreditelj mora leglo prijaviti v skladu z veljavnimi pravili Kinološke zveze Slovenije.

**19. člen**

Dolžnosti vzreditelja so, da:

* skrbi za dobro zdravstveno in kondicijsko stanje psice, vitalnost mladičev ter njihove optimalne nastanitvene in zoohigienske razmere;
* skrbi za kvalitetno vzrejo, skrbno neguje ter hrani mladiče in jih primerno socializirane pripravi za oddajo novim lastnikom;
* pred oddajo mladičev očisti mladiče vseh notranjih in zunanjih zajedavcev in poskrbi za vsa potrebna preventivna cepljenja mladičev;
* pri vzreji upošteva vse predpise in sklepe vzrejne komisije in KZS ter UVHVVR;
* sodeluje z vzrejno komisijo in vzrejno-tetovirnim referentom;
* v predpisanem roku in v celoti poravna vse svoje finančne obveznosti;
* vzreja mladiče s priznanim in veljavnim rodovnikom KZS, ne sme pa vzrejati psov brez rodovnika katerekoli pasme;
* prodaja mladičev preko preprodajalcev in trgovcev psov ni dovoljena;
* se udeležuje izobraževalnih prireditev, ki jih organizira VK, društvo ali KZS;
* takoj po prodaji obvesti KZS o naslovih novih lastnikov mladičev.

**20. člen**

Dolžnosti lastnika plemenjaka so, da:

* skrbi za dobro zdravstveno in kondicijsko stanje psa;
* upošteva vse predpise in sklepe s področja vzreje, ki jih določi vzrejna komisija in KZS ter UVHVVR.

**21. člen**

Prepoved vzreje oz. preklic že izdanega VD lahko izreče vzrejna komisija, če ugotovi, da je:

* pes/psica nosilec dednih generativnih napak;
* bila paritev samovoljna, s partnerji, ki ne ustrezajo vzrejnim določilom;
* pes/psica v zelo slabem kondicijskem ali zdravstvenem stanju ali nima ustreznih nastanitvenih in zoohigienskih razmer;
* s paritvijo/vzrejo kršen Zakon o zaščiti živali.

**22. člen**

Prepoved vzreje izreče VK, v izjemnih primerih pa je lahko tudi trajna, če jo na predlog VK potrdi pristojni organ KZS.

Lastniki psov/psic morajo VK sporočiti vsako spremembo lastništva, če tega ne storijo, VD ni veljavno.

Neupoštevanje vzrejnega pravilnika se kaznuje v skladu s Disciplinskima pravilnikoma SKT in KZS.

**23. člen**

Pravilnik razlaga VK SKT. Dopolnitve in spremembe se sprejemajo na enak način kot sam pravilnik.

**24. člen**

Pravilnik je bil sprejet na delnem zboru sodnikov in pripravnikov za terierje dne 5. 3. 2018 na Vranskem in začne veljati osmi dan po objavi v glasilu Kinolog.

Aneksi k pravilniku so bili sprejeti na delnem zboru sodnikov za terierje dne 18. 11. 2009 in 2. 12. 2010 v Ljubljani, 19. 3. 2016 v Domžalah in 5. 3. 2018 na Vranskem, ter veljavne republiške zakonodaje UVHVVR-a in začnejo veljati osmi dan po objavi.

**Poslovnik o delu vzrejne komisije za terierje**

**1. člen**

Za vzrejo terierjev – III. FCI skupina z izjemo terierjev, za katere je po FCI potreben lovski izpit in so v lovskih rokah, je v Sloveniji pristojna Vzrejna komisija – Strokovni svet za terierje SKT.

**2. člen**

Člani Vzrejne komisije za terierje so kinološki sodniki, ki izpolnjujejo naslednja pogoja: najmanj 9 let vzreditelj ali lastnik terierjev in kinološki sodnik za terierje.

**3. člen**

VK šteje najmanj 5 članov, ki izmed sebe izvolijo predsednika in podpredsednika.

Članstvo VK je neomejeno na število mandatov, preneha pa lahko na lastno željo posameznika, v primeru suspenza ali smrti člana. Mandatna doba traja štiri leta.

**4. člen**

Vzrejna komisija ima pravico in dolžnost spremljati Rodovno knjigo pri KZS za terierje.

Naloge VK so:

* strokovno spremlja in usmerja razvoj pasme;
* organizira vzrejne preglede in skupaj z UO različne razstave in promocijske nastope;
* izdaja vzrejno dokumentacijo za terierje, zaradi točne evidence te naloge opravlja samo en član VK;
* na vzrejnem pregledu za vse plemenke, v skladu s svojimi vzrejnimi cilji vzrediteljem priporoči primerne lastnosti plemenjakov oz. plemenjake;
* opravlja skrben nadzor nad poleženimi mladiči in na osnovi tega spremlja pravilnost vzrejnih kombinacij;
* skrbi za stalno izobraževanje tetovirnih referentov, ki morajo biti vzrediteljem v vsestransko strokovno pomoč;
* organizira strokovna predavanja za vzreditelje in lastnike mladih psov.

VK predlaga vzrejne referente, enako ukrepa tudi proti njim če ne delujejo v skladu s PSD KZS, oziroma, če ne delujejo v skladu vzrejnega pravilnika SKT.

**5. člen**

O rezultatih in problematiki vzreje terierjev VK poroča v skladu z določili PSD KZS ustreznim strokovnim organom KZS.

**6. člen**

VK vodi naslednje evidence:

* PRIJAVE PARITEV;
* VZREJNO PREGLEDANIH PLEMENJAKOV IN PLEMENK.

**7. člen**

Predsednik VK skliče delni zbor sodnikov vsako leto.

**8. člen**

Poslovnik o delu VK za terierje začne veljati 8. dan po objavi.